गुवाहाटी , 7 नभेम्बरःइउ पि पि एलनि आफादगिरि प्रमद बर'आ शुक्रबारखालि गुवाहाटी नोगोरमानि हटेल ब्लुमुनआव मोनसे खौरांगिरि मेल खुङो । बे मेलयाव थाबैनो बि टि सि बिसायख'थिखौ खुंफुंना होनो थाखाय आसाम सरकारखौ खावलायनायजों लोगोसे बि पि एफ दोलोनि सायाव गोख्रोङै गाग्लोबनायनि बिबुंथि लाखियो । मख'नो गोनांदि , सुबुं खान्थिखौ रैखाथि होनायनि बिथिङाव बि टि सि बिसायख'थिखौ थाबैनो खुंनो थाखाय प्रमद बर'आ बिसायख'थि आयगखौ खावलायनायजों लोगोसे गोख्रों रैखाथि राहा होनायनि गेजेरजों बिसायख'थिखौ गोजोनै गोजोन खुंफुंनो थाखाय खावलायो । प्रमद बर'आ बि पि एफ दोलोनि सायाव गाग्लोबनानै बुङोदि , थांनाय 17 बोसोराव बि पि एफ दोलोया धोननि बोलोजों आरो थाखा - फैसा बाहायनानै सुबुंफोरखौ सिगि - सग' खालामनानै जाख्लनाय गेनाखान्थियाव नांथाबनानै राजखान्थि खालामबोबाय थादों होन्नानै गोख्रों रावजों सोंखारियो । बेनि अनगायैबो हाग्रामा महिलारिखौ गेनाखान्थिनि एबा जाख्लनायनि सासे सदागर होन्नानै मुं सुनायजों लोगोसे बि टि आर गोरोबथाखौ बर' माहारिनि मोनसे मख'जाथाव गोरोबथा होन्नानै मख'यो । बिथाङा बुंबावोदि , बि टि आर गोरोबथानि गेजेरजों बि टि आर ओन्सोलाव मेडिकल कलेज , एन आइ टि बायदि गोबां सोलोंथाय फसंथानफोरा गायसनजासिगोन । बेफोरखौ नुनानैनो बि पि एफ दोलोनि गाहाय हाग्रामा महिलारिआ गिखांनाय फैदों । प्रमद बर'आ खौरांगिरि मेलआव बुंबावदोंदि , बि टि सिआव एम जि एन रेगानि धोनफोरखौ राइजो - राजाफोरनिफ्राय सेख'ना जानाय आरो गुबुन गुबुन बिथांखिफोरनि धोनफोरखौ नंखाय सहि होनानै बख'ना जाजोबदों होन्नानै दाय जाबसिनबावयो । 
हाग्रामा महिलारिआ जाख्ल'नायनि सदागरः प्रमद बर'